Њихова кућа у Француској улици страдала је у бомбардовању Београда, априла 1941. па су се на почетку окупације преселили у један стан на Дедињу. Како је убрзо почело хапшење и прогон комуниста, морали су у илегалност. Лола и Јурица су у јесен 1941. отишли у партизане, а остатак породице је остао у окупираном Београду. У току 1942. Тоница и њена ћерка Божена прешле су у Земун, где су се скривале, а Иван је уз Лолину помоћ успео да напусти Београд и преко Загреба оде у партизане. У току рата у Београду је од стране Гестапоа хапшена Тоницина ћерка Мира Вучковић.